Pågrepet for å ha prøvd å demontere bomstasjon

Aksjonister har sett seg lei av en bomstasjon mellom Holmestrand og Sande. Politiet pågrep søndag kveld en mann som prøvde å rive den med skiftenøkkel.

Geir Arne Kippernes

Nanna Johannessen

Oppdatert 3. september 2013

Artikkelen er over syv år gammel

- En mann er pågrepet etter at han begynte å demontere stasjonen. Den pågrepne satte seg opp mot politiet under pågripelsen. Vedkommende blir satt i arrest og anmeldt, skriver Søndre Buskerud politidistrikt på Twitter.

Det er en bomstasjon på Gamle Sørlandske (gamle E18) mellom Holmestrand og Sande som har satt sinnene i kok hos Bilistenes aksjonsgruppe, som flere ganger har truet med å aksjonere mot bomstasjonen dersom den ikke ble nedlagt innen 1. september.

Store protester

Bomstasjonen skulle etter planen rives i august ettersom veien er nedbetalt, men Statens vegvesen har bestemt at utgiftene til riving, rundt 26 millioner kroner, skal betales ved å la bomstasjonen være i drift fram til 30. september.

Det har ført til store protester, og flere bompengemotstandere som har organisert seg i Bilistenes Aksjonsgruppe, har truet med å gå løs på bomstasjonen med vinkelsliper hvis ikke veimyndighetene starter rivingen før 1. september.

Ifølge Drammens Tidende kjørte 40-50 biler ut til den ubetjente bomstasjonen. Rundt 100 aksjonister var på plass under aksjonen. Det er leder Johan Morten Nome i Bilistenes aksjonsgruppe som er pågrepet.

Lensmann Svein Kristensen ved Sande lensmannskontor bekrefter mandag formiddag til VG at Nome er pågrepet.

- Han er pågrepet og sitter i avhør. Avhøret startet i formiddag og vil pågå en god stund. Påtalemyndighetene vil ta en videre avgjørelse i saken i løpet av dagen, sier han til VG.

Klokken 13.43 mandag formiddag ble Nome løslatt ifølge Kristensen.

LAGT I BAKKEN: 100 personer møtte opp for å aksjonere mot en bomstasjon på gamle E18 søndag. Én mann ble pågrepet. Foto: Lasse Ljung/Nyhets Foto

- Skadeverk

Senere natt til mandag fikk politiet melding om at aksjonister på nytt hadde begynt å demontere bomstasjonen. Ifølge meldingen skal tre-fire personer har klatret opp på bomanlegget.

- Det er gjort noe skadeverk på noe lys og noen kameraer og muligens på myntinnkastet. Nå står det vektere og passer på. De ringer til oss om det skulle skje noe mer, sa operasjonleder Marianne Mørch i Søndre Buskerud politidistrikt til VG natt til mandag.

Ingen er pågrepet for skadeverket.

Avvikles tidligere enn planlagt

Statens Vegvesen sendte i forrige uke ut en pressemelding med informasjon om at bommen på E18 i Sande i Vestfold skal avvikles fra og med 30. september - tre år før hva som var planlagt.

Trafikkveksten på veien har nemlig vært høyere enn forventet:

- Det er årsaken til at bompengeinnkrevingen i Sande opphører tidligere enn planlagt. Innkrevingstiden var beregnet til 15 år, men vi avslutter nå etter nesten 12 år med bompenger, sier avdelingsdirektør Tore Kaurin i Statens Vegvesen i pressemeldingen.

Publisert: 01.09.13 kl. 23:43 Oppdatert: 03.09.13 kl. 06:43